སྔ་མའི་བཞེད་ཚུལ་གཙོ་གྲས་དག་གཤིབ་བསྡུར་བྱས་ཚེ།མིང་ཚིག་གི་མཚན་ཉིད་དང་མཚན་གཞི་འཇོག་ལུགས་ལ་བྱེ་བྲག་གི་ཁྱད་པར་ཡོད་ཀྱང་དེ་དག་ཡོངས་ཀྱིས་དོན་གྱི་ངོ་བོ་དང་ཁྱད་པར་སྟོན་མིན་རྩ་བར་བཟུང་ཏེ་མཚན་ཉིད་རིག་པའི་འགྲེལ་ལུགས་ནས་ཚོགས་གསུམ་ལ་རིགས་ཕྱེས་པ་ལས་སྐད་ཆའི་སྦྱོར་བའི་བརྡ་སྤྲོད་ཀྱི་གྲུབ་ཚུལ་ལ་དམིགས་ཆེར་གཏད་མི་འདུགད་ལྟའི་བོད་སྐད་ཀྱི་སྦྱོར་བར་མིང་ཡིན་ན་དོན་གྱི་ངོ་བོ་ཙམ་སྟོན་པས་མི་ཁྱབ་ལ།ཁྱད་པར་མི་སྟོན་པས་ཀྱང་མ་ཁྱབ།དོན་གྱི་ཁྱད་པར་བསྟན་པ་ཙམ་གྱིས་ཚིག་ཏུ་མི་འགྱུར་ཞིང་།རྣམ་དབྱེ་སྦྱོར་མིན་དང་ཡིག་འབྲུའི་མང་ཉུང་ལ་བལྟས་པ་ཙམ་གྱིས་དེ་བས་ཀྱང་སོ་སོར་དབྱེ་དཀའ་ལ།སྒོས་སུ་སྐད་ཆའི་སྦྱོར་བ་ཚོགས་གསུམ་ཙམ་དུ་ཕྱེས་བས་བརྡ་སྤྲོད་ཀྱི་གྲུབ་ཚུལ་དང་ཐ་སྙད་ཀྱི་སྦྱོར་བ་ཞིབ་ཏུ་འགྲེལ་མི་ནུས་པས།བོད་ཀྱི་བརྡ་སྤྲོད་སྤྱི་རྣམ་རིག་འཕྲུལ་སྣང་མཛོད་ཀྱི་དགར་སྟངས་ལྟར་གསར་དུ་འགྲེལ་ཚེ་དེང་རབས་སྐད་བརྡ་རིག་པའི་འགྲེལ་ཚུལ་ལ་མཐུན་ཁར།སྐད་ཆའི་སྦྱོར་བའི་རིགས་ཞིབ་ཅིང་མཚན་ཉིད་ཀྱི་ཁྱད་པར་གསལ་ལ།ཐུན་མོང་གི་གྲགས་སྲོལ་ལའང་མཐུན་ནོ།།ཚུལ་འདིའི་གབ་པ་མངོན་པར་ཕྱུང་ཚེ་བོད་སྐད་ལ་མིང་མཛོད་དང་ཚིག་མཛོད་ཀྱི་དབྱེ་བ་དགར་འོས་པའང་རྟོགས་ཏེ།སྔར་གྱི་ཚིག་མཛོད་དང་ཚིག་གཏེར་དུ་གྲགས་པ་ཕལ་མོ་ཆེ་དོན་ལ་མིང་མཛོད་ལས་མ་འདས་ལ།དེ་དག་གི་དགྲོལ་བྱ་ནི་མིང་ཁོ་ན་ལས་ཚིག་མ་ཡིན།གལ་སྲིད་དགྲོལ་བྱ་མིང་དང་ཚིག་གཉིས་ཀ་ལ་ཚིག་མཛོད་ཅེས་བཏགས་ཚེ།མིང་དང་ཚིག་གི་རྣམ་གཞག་ལ་འཁྲུལ་ཆ་འབྱུང་ཞིང་དགྲོལ་བྱ་མངོན་པར་མི་གསལ་བའི་སྐྱོན་འབྱུང་ངོ་།།རྒྱ་སྐད་ལ་མིང་མཛོད་ཀྱི་དབྱེ་བ་ཤིན་ཏུ་གསལ་སྟེ།དགྲོལ་བྱ་ཡི་གེ་དང་མིང་།ཚིག་བཅས་ལདང་།ཞེས་ཁ་གཏད་ཀྱི་མིང་རེ་ཡོད་ཅིང་།དབྱིན་ཡིག་དུ་ཞེས་པ་དགྲོལ་བྱ་ཡོངས་ལ་ཁྱབ་སྟེ།ཐ་སྙད་དེའི་ངོ་བོར་མིང་དང་ཚིག་སོགས་ཀྱི་དགྲོལ་བྱའི་ཁྱད་པར་མ་གྲུབ་པས་ཀུན་དོན་གཅིག་ཆོད་དུ་སྤྱད་ཀྱང་སྐྱོན་དུ་མི་འགྱུར།ཡིན་ནའང་བོད་སྐད་ལ་ཚིག་མཛོད་དང་ཚིག་གཏེར་སོགས་ཀྱིས་དགྲོལ་བྱ་ཡོངས་ལ་འཇུག་པར་བྱས་ཚེ་དོན་ལ་འཁྲུལ་ནོར་ཆེ་ཞིང་དམིགས་སུ་མ་བཟུང་བས།དགྲོལ་བྱ་མིང་དང་མིང་གི་ཚོགས་པ་བྱས་པ་ལ་མིང་མཛོད་དང་།དཔེ་ཆོས་དང་གཏམ་དཔེ་ལྟ་བུའི་ཚིག་གི་མཛོད་ལ་ཚིག་མཛོད་དང་ཚིག་གཏེར་དུ་བཏགས་ན་གསལ་ཆ་དོད་ཅིང་གནད་དུ་ཁེལ་ལོ།།